Buitelandse beleggings is ŉ verstandige deel van enige goed gediversifiseerde beleggingsplan - Financial Solutions
March 7, 2018 | 5 Mistakes the wealthy don’t make
January 24, 2018 | Rand breaks below R12/$ for the first time since 2015
December 22, 2017 | Help Fight Financial Crime
December 15, 2017 | 10 Ways to Make Saving Money Fun
Buitelandse beleggings is ŉ verstandige deel van enige goed gediversifiseerde beleggingsplan
TOPICS:Buitelandse BelegginsDink strategiesInsurance with UltrafinLiberty
Posted By: Charl Oosthuizen October 11, 2017
Buitelandse beleggings is ŉ verstandige deel van enige goed gediversifiseerde beleggingsplan, skryf Vimal Chagan, Afdelingsdirekteur vir Kleinhandelbeleggings by Liberty.
Die beleggingsaanbeveling om buitelandse blootstelling by jou portefeulje in te sluit, was nog altyd geldig, maar met die afgradering van Suid-Afrika se buitelandse skuld tot benede beleggingsgraad en ŉ swak ekonomie, word die argument vir buitelandse beleggings versterk.
Suid-Afrikaners behoort gebruik te maak van globale beleggingsgeleenthede, om so te deel in die groei van die wêreld se winsgewendste maatskappye en industrieë, en om voordeel te trek uit beleggings in sterk buitelandse geldeenhede.
Om in een streek te belê – in hierdie geval, die Suid-Afrikaanse finansiële markte – kan waarde beperk of selfs vernietig, aangesien die meeste sektore van die ekonomie in dieselfde besigheidsiklusse sake doen, en dieselfde druk – soos inflasie, wisselvalligheid in die geldeenheid en politieke onsekerheid – ervaar.
Oor die afgelope drie jaar sou buitelandse diversifikasie grootliks bygedra het tot ŉ belegger se oorhoofse beleggingsprestasie. Byvoorbeeld, oor die drie jaar wat in Junie 2017 geëindig het, het die JSE se indeks van alle aandele ŉ opbrengs van 3,4% per jaar in rand behaal, vergeleke met die 12,3% per jaar in randterme van die MSCI-wêreldindeks vir alle lande.
Suid-Afrikaners het dalk reeds ŉ mate van buitelandse blootstelling deur die spaargeld wat in hul maatskappypensioenfonds belê is. Maar, hulle wil moontlik ook hul eie spaargeld in buitelandse geleenthede belê, in plaas daarvan om dié beleggings te beperk tot Suid-Afrikaanse aandele, effekte of geldmarkte.
Dit kan gedoen word deur fondse wat in rand verhandel en in die buiteland belê, of deur die benutting van jou buitelandse beleggingsvergunning. Suid-Afrikaners kan R1 miljoen per jaar in die buiteland belê, sonder buitelandse valutabeheergoedkeuring en ŉ verdere R10 miljoen met die goedkeuring van die Suid-Afrikaanse Inkomstediens (SAID).
Dink strategies, wees gedissiplineerd en beplan vir buitelandse sukses
Jou besluit om in die buiteland te belê, moet inpas by jou oorhoofse finansiële plan. Om die regte oomblik vir ŉ geldeenheid te probeer bepaal, is nooit ŉ volhoubare beleggingstrategie nie, aangesien die bykans onmoontlik is om die rand se korttermynbewegings te voorspel. Volg liewer ŉ gedissiplineerde benadering en hou by jou plan, eerder as om op ŉ politieke gebeurtenis of op die korttermynbeweging van die rand te reageer.
Jou buitelandse vereistes sal verskil na gelang van jou beleggingsdoelwitte. Daar is nie ŉ vaste reël rakende die persentasie wat in die buiteland belê moet word nie. Selfs al het talle finansiële kenners se aanbevelings rondom die vlak van 30-40% gewissel, behoort die persentasie wat in die buiteland belê word die resultaat te wees van ŉ kragtige finansiële plan wat deur ŉ ervare finansiële adviseur ontwikkel is.
Indien jy ŉ langtermynbelegging maak, en buitelandse blootstelling is ŉ deel van jou diversifikasiestrategie, kan jy die geld in fases oor ŉ tydperk oorsee plaas, of ŉ maandelikse bydrae maak tot ŉ plaaslike fonds met buitelandse blootstelling. Indien jou bedoeling is om oor vyf jaar te emigreer, of om jou kinders in die buiteland te laat onderrig, kan die bedrag wat jy in die buiteland wil belê hoër wees, en mag dit nodig wees om fondse eerder vroeër as later buiteland toe te skuif.
Moenie net in kontant bly nie
Ongelukkig hou baie mense hul buitelandse beleggings doodeenvoudig in kontant. Hulle hoop dat die verswakking van die rand voldoende sal wees om ŉ mate van opbrengs te lewer, óf hulle sien die buitelandse fondse alternatiewelik as noodfondse, eerder as ŉ belegging. Met die rentekoerse van die meeste harde valuta-rekeninge op bykans zero, verloor jy ŉ beduidende bedrag aan groei. Jy kan ook nie daarop staatmaak dat die rand net in een rigting sal beweeg nie. In die eerste agt maande van 2017 het die rand met 5,3% teen die VSA$ versterk, ten spyte van ons swak ekonomiese data en politieke onsekerheid.
Talle beleggers is onseker oor waar hulle hul buitelandse geld kan belê, tog is daar talle buitelandse fondse wat deur die Raad op Finansiële Dienste goedgekeur is en in Suid-Afrika bemark kan word. Hierdie fondse moet aan dieselfde standaarde voldoen as dié wat vir plaaslike kollektiewe beleggingskemas geld. Dit sluit Stanlib in wat ŉ reeks plaaslike fondse, sowel as fondse wat in die buiteland gevestig is, aanbied. Liberty bied ŉ buitelandse uitkeerpolisproduk (Offshore Endowment product) aan, waardeur beleggers in staat gestel word om in Stanlib en die Stanlib MultiManager funds te belê.
Indien jy in ŉ goed gediversifiseerde globale fonds belê, verwyder jy ook die risiko van ŉ enkelgeldeenheid. Beleggers wat hul geld voor Junie 2016 in Britse pond geplaas het, het ervaar dat die relatiewe waarde van hul belegging met 25% gedaal het. Deur in ŉ globale aandelefonds te belê, kry jy blootstelling aan ŉ verskeidenheid geldeenhede, selfs indien die fonds in een geldeenheid, soos Britse pond of VSA-dollar, verslag doen.
Byvoorbeeld, beleggers in ŉ globale portefeulje wat in Britse pond verslag doen, sou ervaar het dat hul portefeulje beduidend gegroei het toe die pond gedepresieer het, aangesien die onderliggende beleggings oor ander geldeenhede versprei sou gewees het.
Gesels met jou finansiële adviseur oor die reeks buitelandse beleggingsgeleenthede wat Stanlib en die Liberty Offshore range bied. Die Liberty Offshore-produk is ŉ uitkeerpolis wat die ideale struktuur is vir individue met ŉ hoë nettowaarde, as gevolg van die gunstige belastingposisie van groei binne die fonds. Die fonds bly ook in die buiteland by afsterwe en word nie deel van jou boedel vir die doel van eksekuteursfooie nie. Die struktuur maak voorsiening dat begunstigdes direk betaal kan word. ŉ Buitelandse testament is dus onnodig.
Be the first to comment on "Buitelandse beleggings is ŉ verstandige deel van enige goed gediversifiseerde beleggingsplan"